चीन की सैन्य क्षमताएं अमेरिका पर केंद्रित : मुलेन  
एक शीर्ष अमेरिकी सैन्य अधिकारी ने कहा है कि चीन द्वारा विकसित की जा रहीं ज्यादातर आधुनिक सैन्य क्षमताएं अमेरिका पर केंद्रित हैं।
चीन के राष्ट्रपति हू जिंताओ के अमेरिकी दौरे से ठीक पहले एक शीर्ष अमेरिकी सैन्य अधिकारी ने कहा है कि चीन द्वारा विकसित की जा रहीं ज्यादातर आधुनिक सैन्य क्षमताएं अमेरिका पर केंद्रित हैं।  जॉइंट चीफ्स ऑफ स्टाफ के अध्यक्ष एडमिरल माइक मुलेन ने कहा, चीन की ज्यादातर सैन्य क्षमताएं अमेरिका पर विशेष रूप से केंद्रित प्रतीत होती हैं। उनसे संवाददाताओं ने चीन द्वारा उच्च तकनीक के सैन्य उपकरण, उपग्रहरोधी मिसाइल और पांचवी पीढ़ी के लड़ाकू जेट विकसित किए जाने के बारे में पूछा था। उन्होंने कहा कि इस संबंध में नवीनतम खबरों से उन्हें कोई हैरत नहीं हुई है, क्योंकि साम्यवादी देश की सैन्य क्षमता विस्तार पर उनकी नजर थी।  मुलेन ने कहा, उस संबंध में यह महत्वपूर्ण है। लेकिन यह चौंकाने वाली बात नहीं है, मैने कई बार कहा है कि चीन उच्च तकनीक की क्षमताओं में निवेश कर रहा है। उन्होंने कहा कि चीन वैश्विक स्तर पर वैश्विक प्रभाव के साथ उभरता हुआ एक देश है और उसे अपनी सैन्य क्षमता के विस्तार का अधिकार है।  मुलेन ने कहा कि रक्षा मंत्री रॉबर्ट गेट्स का हाल में ही संपन्न चीन दौरा काफी सफल रहा।